作者:李慧之
標題:沁園春
內容:八九十翁，似嬰兒戲，漢司馬遷。記渭川垂釣，一年之長，龍山吹帽，七日之前。口角春風，襟期秋月，萬事從來只任緣。隨渠道，更登天富貴，陸地神仙。兒孫綠綬青編。看鼓舞雲霄高刺天。但階移花影，閒尋棋局，風斜竹徑，緩起茶煙。心跡逾清，精神越健，不用金丹資節宣。洪崖老，笑將眉壽，祝我老人軒。